Årstale 2020

Kjære alle sammen!

Vel møtt! Det er hyggelig og spennende og at dere kommer hit og vil høre på hva jeg har å melde. Jeg holder nå min 5. årstale som biskop. Vi har mye flott og viktig i bispedømmet vårt som jeg har så lyst til å trekke fram, men jeg må prøve å gjøre et utvalg: det blir en slags mellomting mellom nødvendige selvfølgeligheter, og forhåpentligvis noe å tenke over for noen og enhver.

Dåp

Og da starter jeg med å si noe om noe om det som er et viktig satsingsområde for Den norske kirke i 2020: **Dåp**. I gudstjenesten i sted leste vi et brev som biskopene i fellesskap har utformet. Vi skrev dette brevet til alle menighetene i Norge i et forsøk på å formidle hvor viktig dåpen er. Jeg registrerer i media at det finnes ulike meninger om dette er et velformulert brev eller ikke. Men : I dåpen gir Gud oss sine gaver. Her øses frelsens gaver rikelig ut. Og disse gavene gis til alle, uansett hvem man er og hvordan man er. Dåpen er en konkret, ytre handling. Og: den formidler frelse. Det betyr ikke at dåpen er det eneste som betyr noe i kristelig sammenheng. Men det er en understrekning av hvor viktig dåpen er, og at vår kirke er grunnlagt nettopp på dåpen. Så: vær glad og takknemlig av å være døpt, for da er du innlemmet i det store fellesskap som den verdensvide kirke er. Og hvis du ikke er døpt: velkommen til dåp, uansett alder, uansett kulturell bakgrunn, rett og slett uansett hvem du er.

Gjennom dåpen får vi et hjem i kirken. Her deles frelsens gaver ut. Dåpen er en gave, som nåden er det. Vi vil gjerne legge til rette så godt vi bare kan, slik at ikke det er praktiske hindre for å døpe. Vår kirke har hatt som normal praksis at dåp skal skje i den faste høymessen søndag formiddag. Det tror jeg vi skal fortsette med, men vi kan gjerne være mer fleksible og tilby dåp andre dager og tider når det er behov for det.

Opplæring i kristen tro henger uløselig sammen med dåpen. Vi har et solid dåps- og trosopplæringsarbeid i menighetene våre. Hensikten med trosopplæringsarbeidet er at alle døpte skal bli kjent med kristentroen. Jeg har også lagt merke til, og tatt innover meg, at når vi driver med trosopplæringsarbeid, kan vi ikke gjøre det isolert fra det kristne arbeidet ellers i menighetene. Dette gjelder bl.a. søndagsskole, klubber av ulike slag, kor og mye annet godt arbeid i menighet og kristen organisasjon. Et godt arbeid i menigheter for barn og unge bidrar til å skape fellesskap som barn og unge trives i. Dette er en svært viktig side ved menighetens arbeid, og kan være et viktig bidrag i å gi dem en god og trygg oppvekst.

Hvis noen skulle komme til å spørre hvorfor vi døper, kan jeg gjerne gi et langt teologisk svar på det. Men det enkle er ofte det beste, også her. Jesus sier i dåps- og misjonsbefalingen (Matt 28, 18-20), som vi alltid leser når det er dåp: «Jeg har fått all makt i himmelen og på jorden. **19** Gå derfor og gjør alle folkeslag til disipler: Døp dem til Faderens og Sønnens og Den hellige ånds navn **20** og lær dem å holde alt det jeg har befalt dere. Og se, jeg er med dere alle dager inntil verdens ende.»

Dåp og misjon

Oppdraget fra Jesus er altså: døp og lær.

Det går ei linje mellom dåp og misjon. De henger nært sammen. Det er ingen kristen kirke uten dåp. Og det er heller ikke noen kristen kirke uten misjon. Og da tenker jeg misjon i stort: at budskapet om Jesus må fortelles og formidles på ny hele tida. Over alt.

Kirkenes Verdensråd arrangerte en stor misjonskonferanse i Arusha i Tanzania i 2018, med deltakelse fra kristne kirker over hele verden. Her snakka man om «the call from the margins» - de marginaliserte som kaller og utfordrer oss. Som kristne, som kristen kirke, utfordres vi av dem som har et *utenforskap* på en eller annen måte. Etnisk, språklig, kulturelt, økonomisk eller i funksjonsnivå. De marginaliserte kaller og utfordrer oss, enten de bor langt borte eller i vårt nærmiljø. De utfordrer vårt budskap. Måten vi opptrer på. Jeg vet knapt om noen som formidler et sterkere budskap om tilgivelse, forsoning og alles likeverd enn mennesker med funksjonshemminger – rett og slett ved sin blott eksistens og tilstedeværelse. Men misjonsutfordringen er større enn det. Alle kristne kirker – vår felles kristne kirke – utfordres hele tida til å bringe Guds ord og Guds gode gaver videre til nye mennesker, til nye generasjoner, til nye steder. I dag er den utfordringen like aktuell i vårt nærmiljø som i Afrika, og samtidig er det felleskirkelige – økumeniske samarbeidet over hele jordkloden svært viktig. Både for at evangeliet skal bli kjent for alle mennesker, og for å understreke kirkens grunnleggende enhet: det finnes bare en Jesus Kristus frelser – og da kan det, i den store sammenheng, ikke være mer enn en kristen kirke.

Derfor er det at jeg lengter etter, og håper på, mer samarbeid mellom de ulike kristne trossamfunnene, både globalt, men minst like mye lokalt, i våre egne nærmiljø. Når vi som kristne kan stå sammen, viser det for all verden at vi hører sammen, og at vi tror på den samme Jesus. Når vi ikke kan stå sammen, men kanskje heller splittes opp i enda flere grupperinger og menigheter, er det, slik jeg ser det, en dyp svekkelse av det kristne vitnesbyrdet. I det perspektivet skal vi kanskje ikke undres over at man både her og der leser om en viss nedgang i kirkelig og kristelig aktivitet.

Gudstjenestelivet og kulturelt arbeid

Vi driver med mye i bispedømmet vårt. Kirkene er og blir arena for noe av det viktigste vi steller med. Gudstjenestene med samling om ord og sakrament, dåp og nattverd, er menighetens viktigste samling. Slik har det vært fra den første kristne tid, og slik kommer det til å fortsette. Gudstjenesteordningen i vår kirke fikk en kraftig revisjon i 2011. I kirkemøtet i fjor ble det vedtatt en liten justering av liturgiene, og i år kommer det i boks form. Noen menigheter må, etter det siste kirkemøtet, justere gudstjenesteordningene sine noe, slik at de stemmer overens med det som er vedtatt. Dette skal etter planen settes i verk fra 1. desember i år. Hovedhensikten med justeringene, er at det ikke skal være så store forskjeller som det til dels er nå mellom de ulike menighetene. Vi hører av og til om folk som uttrykker at de føler seg fremmed når de kommer til en kirke som de ikke er vant til å gå i, fordi gudstjenesten er så annerledes enn det de er vant til. Jeg håper vi får en god balanse mellom det velkjente, og samtidig rom for å gi gudstjenesten et lokalt særpreg, med god involvering fra menigheten, der det er naturlig.

Gudstjeneste er ikke bare ord. Det er et viktig kulturelt arrangement. Med musikk og sang, og kunst som man kan hvile øynene på. Det er mange kanaler inn til oss, ikke bare de intellektuelle som mange ord lett er bærer av. Det er viktig å legge til rette for gode opplevelser i kirka, enten det er på gudstjenester eller andre arrangement. Kulturelle arrangement er de aktivitetene i kirkene våre som har mest økning. Vi har en økning i antall arrangement, og en økning i deltakelse. Det har vært sterkt å registrere i førjulstida, alle de konsertene og arrangementene i kirkene våre som handler om Jesu fødsel, Gud som blir menneske. Julehøytida er den av de kristne høytidene som er felles for hele folket. Påske og særlig pinse er mer ukjent for mange. Jula er ei nådetid. Julens budskap forkynnes fra høyttaleranlegg i butikker, det synges og formidles i skoler og barnehager. Mange tar del i julens budskap. Og vi vet det: ordet vender ikke tomt tilbake (Jes 55). Jeg tror at vi fortsatt har store muligheter til å nå enda flere med det glade budskap gjennom ulike kulturelle arrangement i kirkene våre. Stor takk til alle som bidrar til dette, på ulikt vis! Her har vi mye godt å bygge videre på.

Forresten: det er ikke helt tilfeldig at vi i dag har to kor som har sunget på gudstjenesten: Det er et uttrykk for hvor viktig og verdifull sangen og musikken er. For oss som mennesker, og i vår kirke. Stor takk til dere i domkoret som stiller flittig opp, både i gudstjenester og konserter her i kirka. Og stor takk til Grønnåsen kirkekor for deres flotte og viktige tjeneste i deres menighet, og for at dere bidrar så fint her i domkirka i dag!

Ny nordsamisk Bibel

I denne sammenhengen vil jeg gjerne nevne det absolutte høydepunktet i 2019 for meg som biskop: 25. august ble ny nordsamisk Bibel lansert, ved en høytidelig og flott ekumenisk gudstjeneste i Kautokeino kirke. Det har vært en svært lang prosess. Det er gjort et enormt arbeid av Det norske bibelselskap, i samarbeid med bibelselskapene i Sverige og Finland. Nå har vi fått en Bibel som også unge mennesker kan lese og forstå. Jeg arbeidet som prest i Kautokeino vinteren 1983-84. Det gjorde sterkt inntrykk på meg at når jeg prøvde å lese fra Bibelen sammen med konfirmantene, forsto de ikke tekstene. Språket var gammeldags, og rettskrivingen var utdatert. Dette var Bibelen fra 1895. Nå har disse mine første konfirmanter fylt 50 år. Endelig har de fått en Bibel de kan lese på sitt eget morsmål! Stor takk til alle som har arbeidet med dette – det er mange som har gjort en enorm innsats for å skaffe oss denne flotte og viktige samiske Bibelen.

Og så jobber vi sakte, men målbevisst med å ta i bruk den nye Bibelen, og å gi det samiske mer tydelig plass i våre menigheter i hele bispedømmet! Fra bispedømmekontoret sender vi nå ut en samisk bibel til alle menighetene!

Vi arbeider også med kvensk kirkeliv flere steder i bispedømmet vårt. Kvenene er en stor og viktig minoritet i vårt bispedømme, og vi er opptatt av å føre videre gode tradisjoner inn i ei ny tid.

Rekruttering og teologiutdannelse.

Som kjent sliter vi med rekruttering til kirkelig tjeneste i landet vårt. Det gjelder kirkemusikere, kateketer og menighetspedagoger, diakoner og prester. Det er for få som søker utdanning, og dermed for få som fullfører. Den siste tida har vi hatt en viss økning i antallet studenter, men ikke nok. Jeg benytter enhver anledning til å si: snakk med minst en ungdom i løpet av dette året om det å ta kirkelig utdanning. Vær frimodig: gi utfordringen og kallet videre. Og dessuten: vi er veldig takknemlige for de godt voksne som tar en «second career» og begynner i kirkelig tjeneste. Kirkelig utdanningssenter i nord KUN er en svært institusjon her i Tromsø, som gir praktisk kirkelig utdanning for både kirkemusikere, diakoner, kateketer og prester.

I 2019 fikk vi en ekstra utfordring: UIT Norges arktiske universitet har på ny tatt til vurdering om og hvordan de skal fortsette med presteutdanning. Bakgrunnen er at det er få studenter, selv om det har vært en økning de siste årene. I 2020 tar ikke universitetet opp studenter til bachelor-studiet i teologi. De har vedtatt «frys» i et år. HSL-fakultetet (humaniora, samfunnsvitenskap og lærerutdanning) skriver at «…*hovedmålet med prosessen er å se på hvordan UiT kan bidra til å utdanne flere prester i og for nord*». Jeg ønsker universitetet all mulig lykke til med å utvikle prestestudiet på en god måte! Teologi er et fag som handler om verdier, universitetet vil bli vesentlig fattigere hvis ikke dette faget fortsatt skal ha sin plass der. Og: som kirke i nord er dette svært viktig for oss!

Aktuelle samfunns-spørsmål

Jeg vil løfte fram to utfordringer her:

For det første: Er vi i ferd med å skape et kaldt samfunn? Er vi i vår vestlige rikdom i ferd med å bli egoistiske, ikke bare som individer, men også som samfunn? Vi kjenner jo godt til retorikken om at mennesker må hjelpes der de er. Det er alle enige i. Men det betyr ikke at vi ikke skal hjelpe mennesker når de faktisk ikke kan være der de er. Norge er med i en allianse med EU som nærmest stenger Europa for mennesker på flukt fra krig, overgrep og grenseløs fattigdom. I vårt bispedømme har vi mennesker i kirkeasyl i to kirker: Finnsnes kirke og Øvre Bardu kapell. Begge steder: mennesker som ikke tør å reise tilbake til sine hjemland. Men kirkeasyl er ingen løsning, det er en akutt hjelp. Når det går over tid blir det en svært vanskelig situasjon, både for «asylantene», og menighetene som prøver å hjelpe til så godt de kan. Akkurat nå lever vi i håp om at familien i kirkeasyl i Finnsnes kirke skal bli trodd, slik at de kan flytte ut av kirka uten å risikere å bli sendt hjem til Sri Lanka. Den såkalte «Stålsett-saken» er en trist illustrasjon av at Norge er et land som ikke gir den hjelp som trenges til mennesker i nød. Gunnar Stålsett gav arbeid til en «ureturnerbar flyktning». Han er dømt for det. Han gjorde det med overlegg fordi han visste at hun ikke kunne reise hjem til Eritrea, og da måtte hun ha muligheter for å kunne leve i Norge.

Er vi så rike i vår del av verden at vi ikke er villige til å dele med andre mennesker? Og vi i nord: vi har vel ikke glemt at for 75 år siden var hele befolkningen i Finnmark og Nord-Troms flyktninger.

Og så det andre: Klimasaken.

Det står i 1. Mos. 2, 15: «Gud skapte mennesket og satte det i Edens hage til å dyrke og passe den.» Oppdraget med å passe på jordkloden er ikke opphevet.

Et virkelig høydepunkt for meg i sommer var klimaseilasen. Vi var tre staute karer som seilte fra Tromsø til Harstad. De aller stauteste seilte først til Hillesøy før turen gikk tilbake innom Tromsø og videre sørover. Det var flott å seile, og fantastisk å ikke bare si at vi kan gjøre ting med vesentlig mindre bruk av energi, men faktisk gjøre det. Det tok noen dager, men var en fantastisk reise. Møte med masse mennesker langs leia, gode møter, gode samtaler. Om tro og kirke, om klima, arbeidsplasser, og om livets store og små spørsmål. Vi gjorde ikke dette fordi vi mener at nå skal hurtigbåtene montere seil, og slutte bruke å motor. Vi gjorde det som en symbolhandling. For oss selv, og for alle som vil følge med på det: Vi må nemlig slutte å si at vi i vårt lille land, eller i vår lille by, eller vårt nabolag, vi har så liten innvirkning på klimaet at det har ingen hensikt å endre noe som helst. Jeg tror på enkelthandlingene og symbolene: for de viser oss at det er mulig å gjøre endringer. Selvsagt trenges det tunge politiske endringer, men det trenges også engasjement fra folk flest, og kirke og enhver som ser utfordringen: Vi må overtale dem som styrer dette landet om at det trenges endringer, og det må vi også gjøre ved å demonstrere at vi selv er villige til å gjøre endringer i våre egne liv. Vi er villige til å si at vekst og økning i forbruk ikke er veien å gå lenger. Og da kan en seiltur, eller en busstur eller sykkeltur være med på å fortelle at vi er faktisk villige til å redusere eget forbruk. Nå håper jeg at noen kan være med å ta opp hansken og ideen med klimaseilas!

Vi vet at klimaendringene er menneskeskapt. Det betyr at menneskene kan gjøre noe med det. Det er gledelig at statsministeren tok opp klimasaken i nyttårstalen sin. Nå venter jeg og vi på at det blir mer praktisk politikk av det. For allerede ser vi dramatiske konsekvenser av klimaendringene.

Diakoni – kirkens omsorgsarbeid

Vår kirke har flere satsingsområder. Diakoni er kirkens omsorgsarbeid, og blir gjerne kalt evangeliet i handling. På kirkemøtet i april revideres vår kirkes plan for diakoni. Det har vært store samfunnsendringer siden 2007, da det sist ble vedtatt en slik plan. Den reviderte planen vil gjenspeile noe av vår tids utfordringer, så som globalisering, klimaendringer, ensomhet, utenforskap, brutte relasjoner, rus og fremmedfrykt. Alle mennesker har rett til håp.

Det har blitt tilført noen nye diakonstillinger både i år og i fjor, også i vårt bispedømme. Jeg har stor tro på at vår kirkes omsorgstjeneste, er et svært viktig felt, av minst to årsaker: For det første: det finnes mange mennesker som trenger omsorg og støtte. Og for det andre: kirken forteller noe viktig om hva vi egentlig er, når vi driver diakoni (jfr det jeg sa i sted om «the call from the margins»). Og dessuten det viktigste: Skriften er tydelig, mange steder, på at diakoni er en viktig side ved det å være kirke.

Det drives mye godt diakonalt arbeid i menighetene våre. Noen steder har man egne tilbud for mennesker med utviklingshemming. Noen steder har man besøkstjeneste, noen steder har man et diakonalt arbeid blant barn og unge, noen steder har man rusforebyggende arbeid, noen har egne tiltak for flyktninger og innvandrere. Og over alt: kirken har tilbud til dem som trenger noen å snakke med. Her skal ingen avvises. På Kvaløysletta her i Tromsø har vi fått til et flott samarbeidsprosjekt, der kirken sammen med Kvaløysletta sykehjem finansierer en diakonstilling.

Som kirke er vi kalt til å være til stede for alle mennesker, og ikke minst for dem som har det vanskeligst, og for dem som på en eller annen måte opplever utenforskap. Vi vil bygge gode og inkluderende fellesskap slik at mennesker blir bekreftet og sett, at de kan kjenne på tilhørighet, at de har verdi i fellesskapet og verdi i kraft av den de er. En så enkel sak som kirkekaffen er en viktig diakonal arena. Her blir man sett, her får man noen å prate med. Her er man en del av fellesskapet.

Vårt bispedømme har et sterkt fokus på forebyggende arbeid i forhold til seksuelle overgrep, særlig mot barn og unge. Alle menigheter skal ha en egen plan for dette.

På tirsdag hadde vi lansering av heftet «Dat la mu mánnái geavvan» - «Det har skjedd mitt barn». Et ressurshefte utgitt av Samisk kirkeråd og Kirkelig ressurssenter mot vold og overgrep, om å være nærstående til utsatte for vold og seksuelle overgrep. Her finnes en del historier, og kommentarer til hvordan man kan tenke om dette, og hvordan vi kan hjelpe hverandre. Her drøftes spørsmål om åpenhet, fortrolighet og taushet. Vi kan dessverre aldri slutte å snakke om overgrepsproblematikk, verken i kirken eller i samfunnet ellers. For det foregår fortsatt, og det holdes fortsatt skjult i mange sammenhenger, for da er det mulig å fortsette. Vi skal fortsatt tørre å snakke om dette, selv om det er vondt. For på den måten kan utsatte få hjelp, og vi kan være med å bidra til at det blir færre overgrep.

Vi har noen flotte og viktige diakonale institusjoner. Kirkens Bymisjon gjør et uvurderlig arbeid for mange i Tromsø. Nytt er at nå arbeider Bymisjonen med å etablere seg i Kirkenes – som et resultat av TV-innsamlingen i 2018.

CRUX Huset i Tromsø er også et viktig diakonalt tilbud, som drives av Kirkens sosialtjeneste, et oppfølgingstilbud for mennesker som ønsker å arbeide med endring for å oppnå et liv uten rusavhengighet og kriminalitet.

Kongen sa i sin nyttårstale: «Et samfunn med frihet til å være forskjellig må bygge på at alle mennesker er like mye verdt.

Som et dystert ekko fra krigen vet vi hva som skjer når samfunn bygges på en ideologi om at mennesker har ulik verdi.

Er det én ting vi skal ta med oss som lærdom når vi feirer freden som endelig kom, så er det dette:

At alle er like mye verdt.» Så langt hans majestet kong Harald.

Tromsø ble rammet av en ufattelig tragedie i desember, der en mor og to barn omkom, og et tredje barn ble alvorlig skadet. 1. juledag ble hele landet vårt rystet av at Ari Behn valgte å ta sitt eget liv. Jeg er gjerne med i hyllesten av at familien hans, inkludert kongefamilien, er så åpne om dette. Og samtidig fortviles jeg over at så mange mennesker i vårt land tar sitt eget liv. Det ligger rundt 600 pr år i Norge. Og vi er hardt rammet også i nord – ikke minst i denne byen. Kan vi gjøre noe for å formidle at livet er verd å leve? Kan vi være med å formidle til fortvilte mennesker: finn noen å snakke med. Å ta eget liv er ikke noen løsning på et problem, men fungerer svært ofte heller som å flytte problemet over til ens nærmeste? Kan vi formidle dette, uten å dytte skyldfølelese over på ulykkelige mennesker?

Og: kan vi som kirke og som menigheter hjelpe? Gi et omsorgstilbud som er med å gir mennesker gode liv, som gir mennesker håp når livet blir for vanskelig. På onsdag kveld vare mange samlet på torget i Tromsø sentrum. Det ble tent fakler, det ble holdt appeller. Og etterpå en vandring over til Tromsdalen kirke, og et fellesskap der som varmet mange av dem som tok veien dit.

Vi vil så gjerne hjelpe. Før jul besøkte jeg Kirkens SOS i Tromsø. Kontoret her er nå reorganisert, og har fått mange nye gode frivillige medarbeidere. Dette er et flott og viktig diakonalt tilbud: her er det mennesker som er til for å lytte, også på dem som føler at de ikke har noen å snakke med. Kirkens SOS trenger fortsatt frivillige medarbeidere – til en viktig og meningsfull tjeneste. Og la det være sagt: kirkens SOS er ikke bare en telefontjeneste: de har også en meldingstjeneste, og en chatte-tjeneste.

I alt kirkelig arbeid, ikke minst i diakonalt arbeid, er det kristne menneskesyn en grunnpilar: alle mennesker er like mye verd, uansett hvem de er.

Vi skal med glede og stolthet fortsette å være en Jesu Kristi kirke! Vi skal døpe og lære. Vi skal være med å bygge fellesskap som bærer, også når livet går oss imot. Vi skal fortsette å være fellesskap som er preget av tro, håp og kjærlighet.

Takk for oppmerksomheten!